Mestská časť Bratislava – Dúbravka

Materiál na 23.rokovanie
miestneho zastupiteľstva
dňa 08.12. 2009 

Návrh
na odpísanie nedobytných pohľadávok z účtovnej evidencie 
Mestskej časti  Bratislava – Dúbravka 
za obdobie  od 01.06. 2008 do 31.08.2009 v sume  1 812,17 €. 

Predkladateľ:                                                        Materiál obsahuje:
                       
PhDr. František Guth 				         1. návrh uznesenia
prednosta MÚ	 				         2. uznesenie MR č.313/2009
                                                   		         3. dôvodová správa 
                                            	                                 4. tabuľku nedobytných pohľadávok
                                                                                5. stanoviská komisií

                                                                                 

Zodpovedná:

JUDr. Viera Mrázová 
vedúca majetkovo-právneho oddelenia

Spracoval:

JUDr. Eva Pýchová
majetkovo-právne oddelenie

                                                                                                                                                     

Návrh uznesenia

Miestne zastupiteľstvo mestskej časti Bratislava-Dúbravka
s c h v a ľ u j e
odpísanie nedobytných pohľadávok z účtovnej evidencie mestskej časti Bratislava - Dúbravka v sume 1 812,17  € za obdobie od 01.06.2008 do 31.08. 2009.

Uznesenie MR č. 313/2009

Miestna rada
odporúča
miestnemu zastupiteľstvu schváliť odpísanie nedobytných pohľadávok z účtovnej evidencie mestskej časti Bratislava – Dúbravka za obdobie  od 01.06.2008 do 31.08.2009 v sume 1 812,17 €.

Dôvodová  správa

      Majetkovo-právne oddelenie predkladá na odpísanie z účtovnej evidencie peňažné pohľadávky, ktoré podľa zásad všeobecne záväzných právnych predpisov a interných predpisov  Mestskej časti Bratislava – Dúbravka  n a v r h u j e m e 

o d p í s a ť  z dôvodu  n e v y m o ž i t e ľ n o s t i

pre  n e m a j e t n o s ť  dlžníka

a to na základe zistenia a rozhodnutia príslušného súdu .

Sú to nasledovné pohľadávky, vedené v účtovnej evidencii a na majetkovo-právnom oddelení mestskej časti :

I.

Pohľadávky za sociálny pohreb

1.	
Dňa 15.01.2008 Mestská časť Bratislava-Dúbravka uplatnila na Okresnom súde Bratislava II pohľadávku pohrebného, ktorú uhradila podľa faktúry č. 07177 zo 07.12.2007  v sume 431,49 € ( t.j. 12 999 Sk) po zosnulej, rozvedenej bezdomovkyni. Pani Margita  K o v á č o v á, naposledy Bieloruská 62, 821 07 Bratislava bola nájdená políciou dňa 11.11.2007 mŕtva v trávnatom poraste na ulici Mikuláša Schneidra Trnavského v Dúbravke. Zistení príbuzní s mŕtvou nemali kontakt a odmietli pohreb usporiadať.
Okresný súd uznesením č. k. 46D 74/2008, D not 11/2008, ktoré nadobudlo právoplatnosť 30.05.2008, dedičské konanie pre nemajetnosť zastavil. 
 
2.	
Mestská časť Bratislava-Dúbravka  uplatnila dňa 25.02.2008 na Okresnom súde Poprad,  v dedičskom konaní po zosnulom K l e i n  Milan, Osloboditeľov 104, Spišská Teplica, nárok na zaplatenie faktúry č. 08013 v sume 485,84 €, (t. j.14 636,50 Sk) zo dňa 07.02.2008, ktorú vyhotovila Pieta pohrebná služba s.r.o. Bratislava, za sociálny pohreb.
Úmrtie nastalo v Dúbravke dňa 15.01.2008 a neboli zistení príbuzní. Pohreb preto podľa § 6 ods.1 zákona č. 470/2005 Z. z. o pohrebníctve v znení neskorších predpisov, objednala mestská časť.
Okresný súd v Poprade uznesením č. k. 20D 52/2008, D not 84/2008, právoplatné 22.04.2009 dedičské konanie pre nemajetnosť nebohého zastavil.

3.	
Mestská časť Bratislava-Dúbravka  uplatnila 14.11.2007 na Okresnom súde Bratislava IV pohľadávku pohrebného, ktorú uhradila  podľa faktúry č. 07156 zo dňa 19.10.2007 v sume 485,83 € (t.j. 14 636 Sk) za nebohého p. Štefan K o v á č,   naposledy  bytom Fedákova 30, Bratislava. Nevyhnutné pohrebné náklady zistení príbuzní,  matka a sestra, odmietli uhradiť pre nezamestnanosť sestry  a nepriaznivú finančnú situáciu matky - dôchodkyne. 
Dedičské konanie 38D 1834/2007, D not 150/2007 bolo pre nemajetnosť nebohého zastavené. 

Pretože podľa ustanovenia § 470 a nasl. Občianskeho zákonníka dedičia zodpovedajú za dlhy poručiteľa do výšky zdedeného majetku a títo nededili, je potrebné pohľadávky za sociálny pohreb nebohých pod č. 1 – 3 celkom: 1 403,16 € odpísať z účtovnej evidencie mestskej časti, ako nevymožiteľné  pre nemajetnosť dlžníka.

II.

Pohľadávky daňové

4.	
V exekúcii č. k. EX 949/2003, podľa nášho exekučného návrhu č. 767/PK/2003 proti povinnej Vlasta K o n i a r i k o v á, nám súdny exekútor Mgr. Vladimír Cipár, Exekútorský úrad Vazovova 9, Bratislava 1, oznámil nevymožiteľnosť  daňovej pohľadávky podľa platobného výmeru PV č.1111175501 z  08.10.2001 a rozhodnutia o uložení pokuty č. 144/D/01/Ši z 10.10.2001 z dôvodu úmrtia povinnej.
Okresný súd Bratislava IV uznesením 15Er 490/2003-20 zo dňa 20.11.2008, právoplatným 13.12.2008 konanie zastavil a uložil mestskej časti povinnosť úhrady trov exekučného konania v sume 66,02 € ( t.j. 1 989 Sk), ktoré sme Exekútorskému úradu Bratislava 1 uhradili 19.03.2009. Uhradené trovy exekúcie 66,02 € je potrebné odpísať z účtovnej evidencie.
Daňovú pohľadávku  v sume 712,-Sk dobrovoľne 26.04.2007 uhradila dcéra povinnej v dedičskom konaní.

5.	
V exekúcii EX 78/2006 proti povinnému H o r v á t h  Jaroslav, exekučný návrh č. 253/PK/2001 o zaplatenie poplatku za psa, za rok 1996 podľa PV č. 225/410/D z 26.02.1996 v sume 1 000 Sk a súdny poplatok z návrhu 700 Sk, po čiastočnej úhrade 900,- Sk dňa 31.08.2007, oznámila nám súdna exekútorka JUDr.Táňa Pačesová nevymožiteľnosť  zostatku pohľadávky pre nemajetnosť povinného a neznámy pobyt.
Okresný súd Bratislava IV uznesením č.k. 37Er 1505/2006-13 z 03.07.2008 exekučné konanie zastavil a uložil nám povinnosť uhradiť trovy konania 2 422,- Sk, čo sme realizovali 3.12.2008 podľa faktúry súdnej exekútorky č. 2008 228 z 21.08.2008.
Z účtovnej evidencie je potrebné odpísať sumu 3 222 Sk  t. j. zvyšok daňovej pohľadávky a trovy konania, spolu  106,95 €.  

6.	
V exekúcii EX 79/2006 proti povinnému H o r v á t h Jaroslav, exekučný návrh č. 254/PK/2001 o vymoženie  zvýšenia poplatku za psa podľa PV č. 17/9/D z 03.02.1997, za rok 1996, v sume 500 Sk a súdny poplatok z návrhu 700 Sk, oznámila nám súdna exekútorka nevymožiteľnosť pohľadávky pre nemajetnosť a neznámy pobyt povinného. Okresný súd Bratislava IV zastavil konanie uznesením č. k. 37Er 1013/2006-12 z 03.07.2008 a uložil nám povinnosť úhrady trov konania v sume 2 661 Sk, čo bolo podľa faktúry č. 2008227 z 21.08.2008 uhradené 25.11.2008. 
Z účtovnej evidencie je potrebné odpísať pohľadávku a trovy konania, celkom sumu 3 861 Sk t.j. 128,16 €.

7.	
V exekúcii EX 635/2006 proti povinnému L e x a Ondrej sme sa návrhom na exekúciu č.139/PK/2006 domáhali úhrady dane z nehnuteľností za byt, z roku 2004, podľa PV č.11112293 04 v sume 288 Sk a trovy konania 500 Sk. V priebehu konania nám súdna exekútorka JUDr. Pačesová oznámila, že menovaný sa nezdržuje na adrese trvalého pobytu, skutočný pobyt sa nepodarilo zistiť a z dostupných evidencií zistila, že nemá majetok, z ktorého by bolo možné pohľadávku uspokojiť. Okresný súd Bratislava IV konanie zastavil uznesením 37Er 6457/06-12 z 12.03.2008, právoplatným 28.10.2008. V uznesení nám uložil uhradiť trovy exekúcie 2 462,- Sk, ktoré vyfakturovala súdna exekútorka faktúrou č. 2008107 z 21.04.2008. Úhradu faktúry sme realizovali dňa 03.12.2008. 
Z účtovnej evidencie je potrebné odpísať pohľadávku, trovy, celkom 3 250 Sk, t.j. 107,88 €.

Za daňové pohľadávky podľa bodov 4-7 treba, z dôvodu úmrtia a nemajetnosti, odpísať z účtovnej evidencie sumu 409,01 €.

Suma na odpis podľa bodov I a II  nášho návrhu, za celkom 7 peňažných pohľadávok je celkom 1 812,17 €.

K 31.08.2009 vykonalo majetkovo-právne oddelenie inventarizáciu všetkých pohľadávok, ktoré mu boli predložené na vymáhanie voči dlžníkom mestskej časti. K uvedenému termínu má 203 aktívnych pohľadávok - návrhov vymáhaných v súdnych, konkurzných, dedičských a exekučných konaniach na okresných a krajských súdoch na území Slovenskej republiky. Okrem týchto eviduje 6 pohľadávok proti mestskej časti a 4 dohody o splátkach, ktoré sú uzatvorené na podklade súdneho rozhodnutia. 

Právne spisy, na podklade ktorých bola dôvodová správa vypracovaná sú k dispozícii na nahliadnutie na majetkovo-právnom oddelení .

      Materiál „Odpis nedobytných pohľadávok“  bol prerokovaný v poradných orgánoch miestneho zastupiteľstva -  komisii ekonomickej a podnikateľských aktivít a v komisii legislatívno-právnej, mandátovej a hospodárenia  s majetkom. 
      Ekonomická komisia a podnikateľských aktivít prerokovala návrh na odpísanie nedobytných pohľadávok 17.08.2009 a odporučila odpísať nedobytné pohľadávky z účtovnej evidencie.
      Komisia legislatívno-právna, mandátová a hospodárenia s majetkom prerokovala návrh na odpísanie nedobytných pohľadávok na zasadnutí 19.10.2009. Odporučila návrh schváliť okrem bodu 7) Ondrej L e x a, kde odporúča, aby majetkovo-právne oddelenie  ďalej konalo a zistilo ďalšie okolnosti možného vymáhania pohľadávky. 
  
    K uvedenému stanovisku komisie majetkovo-právne oddelenie, v súlade so spisom, ktorý sa nachádza v jeho oddelení, predkladá toto vyjadrenie:

Pohľadávku v sume 288,- Sk t.j. 9,56 € , daň z nehnuteľnosti-bytu, podľa právoplatného a vykonateľného platobného výmeru č. 1111229304 z roku 2004 vymáhal pre nás Exekútorský úrad Bratislava 5, súdna exekútorka JUDr. Táňa Pačesová, podľa nášho návrhu na vykonanie exekúcie zo 16.02.2006. Okresný súd Bratislava IV vydal 07.11.2006 súdnej exekútorke poverenie na exekúciu pod zn. 37Er 6457/06.  Upovedomenie o začatí exekúcie EX 635/2006 bolo vydané exekútorským úradom 20.11.2006. Dňa 05.06.2007 podala súdna exekútorka súdu návrh na zastavenie exekúcie z dôvodu nemajetnosti povinného a uplatnila si dovtedy vynaložené trovy  exekučného konania 2 462,- Sk, ktoré nám súd uložil uhradiť, čo sme realizovali 03.12.2008. 
Súdna exekútorka nám pred zastavením exekúcie súdom oznámila, že šetrením v evidencii obyvateľstva nezistila trvalý ani prechodný pobyt povinného. Jeho skutočný pobyt je neznámy. Prešetrovala tiež v evidencii Sociálnej poisťovne, kde zistila, že od roku 1995 nie je v evidencii ako zamestnanec, SZČO a ani ako osoba poberajúca dávky. Z ďalších evidencií zistila, že nevlastní žiadny majetok speňažením ktorého by mohla pohľadávku a náklady na jej uspokojenie uhradiť.  Z vyššie uvedeného sa preto predpokladá, že pohľadávka je nedobytná. V záujme ďalšieho nenavyšovania trov exekúcie, ktoré znáša navrhovateľ exekúcie, mestská časť preto súdu navrhla zastavenie exekúcie. So zastavením exekúcie majetkovo-právne oddelenie súhlasilo pretože ani podľa našich evidencií sme nezistili pobyt a majetok, ktorý by postačoval na uspokojenie pohľadávky. Rovnako ani vykonanou kontrolou s odstupom rokov, od  vykonávania exekučného konania, sa okolnosti nezmenili. Pobyt podľa nahliadnutia do aktuálnej evidencie obyvateľov nie je známy. Dlžník nie je vedený v evidencii, je vyradený, odsťahovaný z mesta a neznámy. Nie je vedený ani v evidencii vlastníkov. Zistenie dokladáme potvrdením z Katastrálneho portálu z 23.10.2009.
      S ohľadom na výšku pohľadávky 288,- Sk, t.j. 9,56 €, na doteraz vynaložené trovy na jej vymoženie v sume 2 462,- Sk t.j. 81,72 €  a z dôvodu pretrvávajúcej neúspešnosti a nedobytnosti pohľadávky navrhujeme, aby miestne zastupiteľstvo rozhodlo, že aj v tomto prípade súhlasí s odpísaním z účtovnej evidencie z dôvodu, že zo všetkých okolností je zrejmé, že ďalšie vymáhanie by bolo neúspešné a nehospodárne.
      Majetkovo-právne oddelenie sa pri exekučnom vymáhaní pohľadávok pridržiava ustanovení § 9 a § 10 zákona č. 138/1991 Zb. o majetku obcí v znení neskorších predpisov, ktoré umožňujú nedobytné a tiež bagateľné - nepatrné pohľadávky nevymáhať. Vylúči tak pre mestskú časť skutočnosť, znášať trovy neúspešných exekúcií (úmrtie, nemajetnosť, neznámy pobyt), kde trovy niekoľko-násobne prerastú pohľadávku samu. 

Dôvodovú správu prerokovala miestna rada 24.11.2009 a odporučila ju na prerokovanie miestnemu zastupiteľstvu  8. decembra 2009. 

Príloha
1.	Tabuľka nedobytných pohľadávok
2.	Katastrálny portál, vyhľadávanie vlastníka

			                                		 

                                                                                   

                                                  Príloha č.1

Návrh na odpis nedobytných pohľadávok
od 01.06.2008-31.08.2009 

––––––––––––––––––––––––––––––––––––––––––––––––––––––––– 
 Dlžník			      Suma	  Rok  	      Právny dôvod	         Dôvod              Číslo
                                            na odpis                       vzniku dlhu	         odpisu              spisu      
 1)
 Margita
 K o v á č o v á 
 Bieloruská 62,Bratislava   431,49 €       2008        Fa č. 07177/2007        nemajetnosť      1/Sr/08    
                                                                     	      (IL č.254/07 odd.SVaZ)                                                                                                  
 2)
 Milan 
 K l e i n		  
 Spišská Teplica	č.104	    485,84 €	  2008 	      Fa č. 08013/2008	        nemajetnosť   14/Sr/08	                                                                             (IL č.13/2008 odd.SVaZ)  
 3) 
 Štefan                                                                         
 K o v á č	 	            	  2007	     Fa č. 07156/2007	        nemajetnosť 693/Sr/07
 Fedákova 30, Bratislava   485,83 €                        (IL č.223/2007 odd. SVaZ) 
_____________________________________________________________________________                                                                                  
 4) 
 Vlasta
 Koniariková                      66,02 €     	  2008	      uzn.15Er490/03 trovy      úmrtie     767/PK/03
 Bagarova3, Bratislava                                            PV daň  č. 1111175501
                                                                                Pokuta   č.  144/D/01/Ši  
 5)  
 Jaroslav                                                                                                                                    
 H o r v á t h 		    106,95 € 	 1996	       PV 225/410/D	      nemajetnosť 253/PK/01
 Repašského 1, Bratislava                                        Fa č.2008228                                                                                                                 			    
 6)
 Jaroslav
 H o r v á t h		     128,16 €	 1997	       PV 17/9/D	      nemajetnosť 254/PK/01
 Repašského1, Bratislava			       Fa č.2008227
 7)		 
 Ondrej
 L e x a
 Sokolíkova 7, Bratislava    107,88 €	  2004	       PV11112293	   nemajetnosť 139/PK/2006
––––––––––––––––––––––––––––––––––––––––––––––––––––––––––––––––––––––––––––-      

 Na odpis spolu:1 812,17 €
___________________________________________________________________

Komisia ekonomická a podnikateľských aktivít zo dňa 17.08.2009
Komisia ekonomická a podnikateľských aktivít odporúča odpísať nedobytné pohľadávky z účtovnej evidencie vo výške 1 812,17 Eur.

Komisia legislatívnoprávna, mandátová a hospodárenia s majetkom zo dňa 19.10.2009
Komisia odporúča schváliť „Návrh na odpísanie nedobytných pohľadávok z účtovnej evidencie Mestskej časti Bratislava-Dúbravka za obdobie od 01.06.2008 do 31.08.2009“ okrem bodu 7 Ondrej Lexa.
Dôvod: vykonateľnosť na vymáhanie je 10 rokov a preto odporúča aby sa vo veci ďalej konalo na oddelení majetkovo-právnom, zistili sa ďalšie okolnosti možného vymáhania pohľadávky.